《赠水帘洞黄秀才》
宋代·林千之

读书避世喧，结庐五云表。淡薄足生涯，诘曲藏深杳。

仰观红日近，俯视众山小。沧溟舞澎湃，云气度浩渺。

乔松蔓翠萝，绝壁藏啼鸟。一派从天来，长练挂木杪。

海鸥忘机智，峒蝶忙飞绕。亦知山房静，而被俗客扰。

作诗寄殷勤，努力须壮少。他年腾踏去，蕙帐猿惊晓。

作者简介：宋平阳人，字能一。博洽好古，为江万里诸人所知。累官知信州。元初居乡里，以翰墨自娱。有《云根痴奄集》。